COWI koncernen leverede i 2014 sit bedste resultat nogensinde. Deres resultat før skat steg i 2014 med 28 procent til 253 millioner kroner fra 198 millioner kroner. Deres kontor i Aalborg rundede i 2014 200 medarbejdere, der alle er beskæftiget med store projekter, der udvikler byen og tegner dens fremtid. Det er blandt andet etableringen af Aalborg Letbane, hvor COWI udførte de indledende vurderinger af virkninger på miljøet, og opførelsen af 270 nye ungdomsboliger på havnefronten i Aalborg, samt udvidelse af havnene i Frederikshavn og Skagen. - Vi er glade for at bidrage til Aalborg og Nordjyllands udvikling. Både som rådgivere på de store projekter, men også på et mere strategisk niveau. Eksempelvis har vi udført en analyse af Aalborg havns betydning for udviklingen af beskæftigelsen i Aalborg. Aalborg er en af de eneste byer i Danmark, foruden Aarhus, Esbjerg og København, som oplever fremgang. Skal vi holde fast i væksten, skal vi investere i byens sammenhængskraft og sikre, at det er attraktivt at flytte til byen. Det er der heldigvis god forståelse for fra mange forskellige sider, siger regionsdirektør i Nordjylland, Torben Søgaard. Efter et flot resultat i 2014 er COWI klar til at udvide forretningen gennem strategiske opkøb. De vil i 2015 have fokus på at vokse og købe virksomheder inden for højvækstområder som infrastruktur, energi og vand. - Opkøbene styrker os også ude på de regionale kontorer, både i forhold til de lokale projekter og de globale projekter. Når vi er med på de store globale projekter, spiller det direkte ind på de lokale projekter i form af ny viden og erfaring, siger Torben Søgaard.

Referat:
Den internationale rådgivningskoncern COWI leverede i 2014 et regnskab med deres højeste indtjening nogensinde. Nu er de klar til at udvide i 2015